RÅDETS FØRSTEBEHANDLINGSHOLDNING (EU) Nr. 13/2010

med henblik på vedtagelse af Europa-Parlamentets og Rådets forordning om udvidelse af forordning (EF) nr. 883/2004 og forordning (EF) nr. 987/2009 til at omfatte tredjelandsstatsborgere, der ikke allerede er omfattet af disse forordninger udelukkende på grund af deres nationalitet

Vedtaget af Rådet den 26. juli 2010

2010/C 253 E/01

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om Den Europæiske Unions funktionsmåde, særlig artikel 79, stk. 2, litra b),

under henvisning til forslag fra Europa-Kommissionen,

under henvisning til udtalelse fra Det Europæiske Økonomiske og Sociale Udvalg (1),

efter den almindelige lovgivningsprocedure (2), og

ud fra følgende betragtninger:

Rådet for Retlige og Indre Anliggender understregede på samlingen den 1. december 2005, at Unionen skal sikre en retfærdig behandling af tredjelandsstatsborgere, der opholder sig lovligt på medlemsstaternes område, og at en mere effektiv integrationspolitik bør sigte mod at indrømme dem rettigheder og pligter, der kan sammenlignes med dem, der gælder for unionsborgere.

Forordning (EF) nr. 883/2004 og forordning (EF) nr. 987/2009 moderniserer og forenkler i vid udstrækning koordineringsbestemmelserne såvel for de forsikrede som for de sociale sikringsinstitutioner. De nye koordineringsbestemmelser skal gøre det hurtigere og nemmere for de sociale sikringsinstitutioner at behandle data vedrørende de forsikredes ret til ydelser og sænke de dermed forbundne administrationsomkostninger.

Unionen har som målsætning at fremme et højt socialt beskyttelsesniveau og at højne levestandarden og livskvaliteten i medlemsstaterne.

For at undgå, at arbejdsgivere og nationale sociale sikringsinstitutioner bliver nødsaget til at forvalte indviklede retlige og administrative forhold, som vedrører et relativt lille antal personer, er det vigtigt, at der kun anvendes et enkelt retligt koordineringsinstrument i form af forordning (EF) nr. 883/2004 og forordning (EF) nr. 987/2009, så der i fuldt omfang drages fordel af moderniseringen og forenklingen på området for social sikring.

Det er derfor nødvendigt at erstatte forordning (EF) nr. 859/2003 med et retligt instrument, hvis hovedformål er at erstatte forordning (EØF) nr. 1408/71 og forordning (EØF) nr. 574/72 med henholdsvis forordning (EF) nr. 883/2004 og forordning (EF) nr. 987/2009.

Anvendelsen af forordning (EF) nr. 883/2004 og forordning (EF) nr. 987/2009 på tredjelandsstatsborgere, der ikke allerede er omfattet af disse forordninger udelukkende på grund af deres nationalitet, må ikke give dem hverken ret til indrejse, ophold eller bopæl i en medlemsstat og heller ikke adgang til medlemsstatens arbejdsmarked. Anvendelsen af forordning (EF) nr. 883/2004 og forordning (EF) nr. 987/2009 bør derfor ikke berøre medlemsstaternes ret til i henhold til EU-lovgivningen at give, afslå, inddrage eller nægte at forlænge en tilladelse til indrejse, ophold eller arbejde i den pågældende medlemsstat.

Forordning (EF) nr. 883/2004 og forordning (EF) nr. 987/2009 bør i henhold til nærværende forordning kun finde anvendelse, såfremt den pågældende allerede opholder sig lovligt på en medlemsstats område. Lovligt ophold bør således være en betingelse for, at disse forordninger kan finde anvendelse.

Betingelsen om lovligt ophold på en medlemsstats område bør ikke berøre de rettigheder, der følger af en eller flere medlemsstaters anvendelse af forordning (EF) nr. 883/2004 om pension ved invaliditet eller alderdom eller pension til efterladte, og som tilkommer en tredjelandsstatsborger, der tidligere har opfyldt betingelserne i nærværende forordning, eller efterladte efter en sådan tredjelandsstatsborger, for så vidt de opnår deres rettigheder fra en arbejdstager, når de har ophold i et tredjeland.

Bevarelsen af retten til ydelser ved arbejdsløshed som fastsat i bestemmelserne i (artikel 64) i forordning (EF) nr. 883/2004 er betinget af, at den pågældende tilmelder sig arbejdsformidlingen som arbejdssøgende i hver af de medlemsstater, som vedkommende rejser til. De nævnte bestemmelser bør således kun finde anvendelse på en tredjelandsstatsborger, såfremt den pågældende, i givet fald på grund af sin opholdstilladelse eller sit visum til længerevarende ophold, har ret til at tilmelde sig arbejdsformidlingen som arbejdssøgende i den medlemsstat, hvortil vedkommende rejser, og til lovligt at udøve erhvervsmæssig beskæftigelse i denne stat.

Målene for denne forordning kan på grund af de grænseoverskridende situationer ikke i tilstrækkelig grad opfyldes af medlemsstaterne og kan derfor på grund af handlingens omfang inden for Unionen bedre nås på EU-plan; Unionen kan derfor træffe foranstaltninger i overensstemmelse med nærhedsprincippet, jf. artikel 5 i traktaten om Den Europæiske Union. I overensstemmelse med proportionalitetsprincippet, jf. nævnte artikel, går denne forordning ikke ud over, hvad der er nødvendigt for at nå disse mål.

I medfør af artikel 3 i protokol (nr. 21) om Det Forenede Kongeriges og Irlands stilling for så vidt angår området med frihed, sikkerhed og retfærdighed, der er knyttet som bilag til traktaten om Den Europæiske Union og til traktaten om Den Europæiske Unions funktionsmåde, har Irland ved brev af 24. oktober 2007 meddelt, at det ønsker at deltage i vedtagelsen og anvendelsen af denne forordning.

I medfør af artikel 1 og 2 i protokol (nr. 21) om Det Forenede Kongeriges og Irlands stilling for så vidt angår området med frihed, sikkerhed og retfærdighed, der er knyttet som bilag til traktaten om Den Europæiske Union og til traktaten om Den Europæiske Unions funktionsmåde, og med forbehold af artikel 4 i samme protokol, deltager Det Forenede Kongerige ikke i vedtagelsen af denne forordning, som ikke er bindende for og ikke finder anvendelse i Det Forenede Kongerige.

VEDTAGET DENNE FORORDNING:

Artikel 1

Forordning (EF) nr. 883/2004 og forordning (EF) nr. 987/2009 finder anvendelse på tredjelandsstatsborgere, der ikke allerede er omfattet af disse forordninger udelukkende på grund af deres nationalitet, samt på deres familiemedlemmer og efterladte, når de lovligt opholder sig på en medlemsstats område og befinder sig i en situation, som ikke i alle henseender er begrænset til en enkelt medlemsstat.

Artikel 2

Forordning (EF) nr. 859/2003 ophæves mellem de medlemsstater, der er bundet af nærværende forordning.

Artikel 3

Denne forordning træder i kraft på tredjedagen efter offentliggørelsen i Den Europæiske Unions Tidende.

(1) EUT C 151 af 17.6.2008, s. 50.

(2) Europa-Parlamentets holdning af 9.7.2008 (EUT C 294 E af 3.12.2009, s. 259) og Rådets førstebehandlingsholdning af 26. juli 2010.

(3) Europa-Parlamentets beslutning af 27.10.1999 om Det Europæiske Råds møde i Tampere (EFT C 154 af 5.6.2000, s. 63).

(4) Udtalelse af 26.9.1991 om arbejdstagere fra tredjelande (EFT C 339 af 31.12.1991, s. 82).

(5) EUT L 124 af 20.5.2003, s. 1.

(6) EUT L 166 af 30.4.2004, s. 1.

(7) EUT L 284 af 30.10.2009, s. 1.

RÅDETS BEGRUNDELSE

I. INDLEDNING

Den 25. juli 2007 forelagde Kommissionen ovennævnte forslag, der havde til formål at erstatte forordning (EF) nr. 859/2003 og udvide bestemmelserne i forordning (EF) nr. 883/2004 og gennemførelsesforordningen (Rådets forordning (EF) nr. 987/2009) til at omfatte tredjelandsstatsborgere, der ikke allerede er omfattet af disse bestemmelser udelukkende på grund af deres nationalitet.

Forslaget er baseret på artikel 63, stk. 4, i traktaten (enstemmighed og høringsprocedure). På baggrund af Lissabontraktatens ikrafttrædelse er retsgrundlaget nu artikel 79, stk. 2, litra b), i TEUF (kvalificeret flertal og almindelig lovgivningsprocedure).

Europa-Parlamentet afgav udtalelse den 9. juli 2008 som led i høringsproceduren. Efter Lissabontraktatens ikrafttrædelse vedtog Europa-Parlamentet den 5. maj 2010 en beslutning (1), hvori det bekræftede sin holdning inden for rammerne af den almindelige lovgivningsprocedure.

Det Europæiske Økonomiske og Sociale Udvalg afgav udtalelse den 16. januar 2008.

Kommissionen fremlagde ikke noget formelt ændret forslag som opfølgning af Parlamentets førstebehandlingsudtalelse.

I overensstemmelse med artikel 294, stk. 5, i TEUF vedtog Rådet sin førstebehandlingsholdning med kvalificeret flertal den 26. juli 2010.

I medfør af artikel 1 og 2 i protokollen om Det Forenede Kongeriges og Irlands stilling, der er knyttet som bilag til traktaten om Den Europæiske Union og til traktaten om Den Europæiske Unions funktionsmåde, har Irland ved brev af 24. oktober 2007 meddelt, at det ønsker at deltage i vedtagelsen og anvendelsen af denne forordning.

I medfør af artikel 1 og 2 i protokollen om Det Forenede Kongeriges og Irlands stilling, der er knyttet som bilag til traktaten om Den Europæiske Union og til traktaten om Den Europæiske Unions funktionsmåde, og med forbehold af artikel 4 i samme protokol deltager Det Forenede Kongerige ikke i vedtagelsen af denne forordning, som ikke er bindende for og ikke finder anvendelse i Det Forenede Kongerige.

I medfør af artikel 1 og 2 i protokollen om Danmarks stilling, der er knyttet som bilag til traktaten om Den Europæiske Union og til traktaten om Den Europæiske Unions funktionsmåde, deltager Danmark ikke i vedtagelsen af denne forordning, som ikke er bindende for og ikke finder anvendelse i Danmark.

II. FORMÅL

Ved Rådets forordning (EF) nr. 859/2003 blev anvendelsesområdet for bestemmelserne i Rådets forordning (EØF) nr. 1408/71 og i gennemførelsesforordningen (EØF) nr. 574/72 udvidet til at omfatte tredjelandsstatsborgere. Disse forordninger er blevet forenklet og ajourført ved henholdsvis forordning (EF) nr. 883/2004 og (EF) nr. 987/2009, der har fundet anvendelse siden den 1. maj 2010.

Dette forslag til forordning har samme målsætning som forordning (EF) nr. 859/2003, dvs. at anvendelsesområdet for gældende EU-bestemmelser om koordineringen af de sociale sikringsordninger udvides til at omfatte tredjelandsstatsborgere, som ikke allerede er omfattet af disse bestemmelser udelukkende på grund af deres nationalitet.

Det har til formål at sikre, at tredjelandsstatsborgere og EU-borgere er omfattet af de samme regler for koordinering af de sociale sikringsordninger fra og med ikrafttrædelsen af forordning (EF) nr. 883/2004 og (EF) nr. 987/2009. Målet er at undgå en meget forvirrende situa-tion, hvor enkeltpersoner og nationale myndigheder skal håndtere to forskellige sæt af regler og rettigheder, der dækker koordineringen af de sociale sikringsordninger mellem medlemsstaterne.

III. GENNEMGANG AF RÅDETS FØRSTEBEHANDLINGSHOLDNING

Europa-Parlamentet vedtog 2 ændringer til Kommissionens forslag med henblik på at indarbejde to nye betragtninger (3a og 6a) i præamblen for at understrege vigtigheden af ligebehandling.

Kommissionen tilkendegav i løbet af drøftelserne på plenarmødet, at den kunne acceptere disse ændringer.

Rådet kunne også acceptere de to ændringer (betragtning 4 og 7 i Rådets førstebehandlingsholdning).

Rådet fandt det desuden nødvendigt at tydeliggøre betragtning 8 i forslaget (betragtning 10 i førstebehandlingsholdningen) for at præcisere, at anvendelsen af forordning (EF) nr. 883/2004 og (EF) nr. 987/2009 på tredjelandsstatsborgere, der ikke allerede er omfattet af disse bestemmelser udelukkende på grund af deres nationalitet, ikke berører medlemsstaternes ret til i henhold til fællesskabslovgivningen at afslå, inddrage eller nægte at forlænge en tilladelse til indrejse, ophold eller arbejde i den pågældende medlemsstat.

Endvidere præciseres det i betragtning 13 i Rådets førstebehandlingsholdning, at betingelsen om lovligt ophold på en medlemsstats område, jf. artikel 1, ikke berører de rettigheder, der følger af en eller flere medlemsstaters anvendelse af bestemmelserne i forordning (EF) nr. 883/2004 om pension ved invaliditet eller alderdom eller pension til efterladte, og som tilkommer en tredjelandsstatsborger, der tidligere har opfyldt betingelserne i denne forordning, eller efterladte efter en sådan tredjelandsstatsborger.

Endelig omhandler betragtning 17, 18 og 19 i Rådets førstebehandlingsholdning Irlands, Det Forenede Kongeriges og Danmarks stilling for så vidt angår vedtagelse og anvendelse af denne forordning.

Kommissionen har accepteret Rådets førstebehandlingsholdning.

IV. KONKLUSION

Rådet finder, at dets førstebehandlingsholdning vedrørende forslaget til Rådets forordning om udvidelse af bestemmelserne i forordning (EF) nr. 883/2004 og forordning (EF) nr. 987/2009 til at omfatte tredjelandsstatsborgere, der ikke allerede er omfattet af disse bestemmelser udelukkende på grund af deres nationalitet, giver en afbalanceret tilgang, så man sikrer ligebehandling og ikke-diskrimination af tredjelandsstatsborgere, der opholder sig lovligt på Den Europæiske Unions område.

Rådet ser frem til en konstruktiv debat med Europa-Parlamentet med henblik på at nå til endelig enighed om denne vigtige forordning.

(1) Europa-Parlamentets beslutning af 5. maj 2010 om følgerne af Lissabontraktatens ikrafttræden for de igangværende interinstitutionelle beslutningsprocedurer.